CELEX: 32014H0729(04)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar il-Programm Nazzjonali ta' Riforma 2014 tad-Danimarka u li twassal opinjoni tal-Kunsill dwar il-Programm ta' Konverġenza tad-Danimarka, 2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/17
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma 2014 tad-Danimarka u li twassal opinjoni tal-Kunsill dwar il-Programm ta' Konverġenza tad-Danimarka, 2014
   2014/C 247/04
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 9(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi tal-Istati Membri u tal-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri (3), li flimkien jifformaw il-“linji gwida integrati”. L-Istati Membri kienu mistiedna sabiex jikkonsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew dwar Patt għal Tkabbir u Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-istrateġija Ewropa 2020 u biex jiġu implimentati r-rakkomandazzjonijiet speċifiċi għall-pajjiżi.
            
         
               (4)
            
            
               Fid-9 ta' Lulju 2013, il-Kunsill adotta Rakkomandazzjoni (4) dwar il-Programm Nazzjonali ta' Riforma 2013 tad-Danimarka u ta l-opinjoni tiegħu dwar il-Programm ta' Konverġenza aġġornat tad-Danimarka għall-perijodu 2013-2016.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, il-Kummissjoni, abbażi tar-Regolament (UE) Nru 1176/2011, adottat ir-Rapport dwar il-Mekkaniżmu ta' Twissija, li fih identifikat lid-Danimarka bħala wieħed mill-Istati Membri li għalihom ser issir reviżjoni fil-fond.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kondizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu ttrattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.
            
         
               (7)
            
            
               Fil-5 ta' Marzu 2014, il-Kummissjoni ppubblikat ir-riżultati tal-eżami mill-ġdid fil-fond tagħha dwar id-Danimarka, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-isfidi makroekonomiċi tad-Danimarka relatati ma' dejn privat u kompetittività esterna ma kienux għadhom identifikati bħala żbilanċi fis-sens tal-Proċedura ta' Żbilanċ Makroekonomiku. B'mod partikolari, l-aġġustament tas-suq tad-djar u l-implikazzjonijiet ta' dejn għoli tas-settur privat għall-ekonomija reali u l-istabbiltà tas-settur finanzjarju jidhru kkontrollati. Madankollu, dawn l-iżviluppi, kif ukoll il-muturi tal-kompetittività esterna, jistħoqqilhom monitoraġġ kontinwu.
            
         
               (8)
            
            
               Fil-15 ta' April 2014, id-Danimarka ppreżentat il-Programm Nazzjonali ta' Riforma 2014 tagħha u l-Programm ta' Konverġenza 2014 tagħha. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.
            
         
               (9)
            
            
               L-objettiv tal-istrateġija baġitarja msemmi fil-Programm ta' Konverġenza 2014 huwa li tiġi żgurata s-sostenibbiltà tal-korrezzjoni tal-iżbilanċ eċċessiv u li jinżamm il-bilanċ tal-baġit strutturali fuq il-livell tal-objettiv ta' terminu medju jew 'il fuq minnu. L-objettiv tat-terminu medju, ta' -0,5 % tal-PDG, jirrifletti l-ħtiġijiet tal-Patt ta' Stabbiltà u Tkabbir. Id-defiċit tal-gvern ġenerali tad-Danimarka kien inġieb b'mod sostenibbli taħt it-3 % tal-PDG fl-2013. Il-Programm ta' Konverġenza jimmira defiċit primarju tal-gvern ġenerali ta' 1,3 % tal-PDG fl-2014 u 2,9 % fl-2015, li huwa konsistenti ma' bilanċ strutturali (kalkolat mill-ġdid) fil-livell tal-objettiv tat-terminu medju jew 'il fuq minnu. B'ħarsa ġenerali, l-istrateġija baġitarja deskritta fil-Programm ta' Konverġenza hija konformi mal-ħtiġijiet tal-Patt ta' Stabbiltà u Tkabbir. Il-livell tad-dejn, ta' 44,5 % tal-PDG fl-2013, huwa ppjanat li jiżdied temporanjament fl-2015 u li jonqos wara. Ix-xenarju makroekonomiku sottostanti tal-projezzjonijiet baġitarji fil-Programm ta' Konverġenza huwa plawsibbli. Ix-xenarju jipproġetta tkabbir tal-PDG ta' 1,6 % fl-2014 u 1,9 % fl-2015 u b'mod ġenerali huwa f'konformità mat-tbassir tar-Rebbiegħa 2014 tas-servizzi tal-Kummissjoni ta' 1,5 % u 1,9 %. Abbażi tal-valutazzjoni tiegħu tal-Programm ta' Konverġenza 2014 u t-tbassir tal-Kummissjoni, skont ir-Regolament (KE) Nru 1466/97, l-opinjoni tal-Kunsill hija li l-finanzi pubbliċi tad-Danimarka huma tajbin u l-objettiv tal-Programm ta' Konverġenza jista' jkun mistenni li jintlaħaq.
            
         
               (10)
            
            
               Id-Danimarka għamlet xi progress fl-indirizzar tas-sitwazzjoni tal-gruppi fil-marġini tas-suq tax-xogħol kif ukoll dwar l-avvanz tal-effettività tal-prezz tas-sistema edukattiva. Ir-riforma tal-pensjonijiet tad-diżabilità u tal-flessimpjieg bdiet turi riżultati, ir-riforma tal-benefiċċju fi flus daħlet fis-seħħ, intlaħaq qbil fuq riforma tal-benefiċċju tal-mard u f'April il-Gvern nieda proposta għal riforma għal politiki tas-suq tax-xogħol attivi. Jibqgħu l-isfidi biex jiġi żgurat numru suffiċjenti ta' apprendistati u jitkabbru l-kwalità u l-immaġni ta' dan it-tip ta' tagħlim, tiġi mtejba l-edukazzjoni vokazzjonali u s-sistemi tat-taħriġ u jiġu indirizzati r-rati għoljin tal-tluq bikri mill-iskola. Minħabba l-istadju bikri tal-implimentazzjoni tar-riformi, l-effett sħiħ għad irid jidher. Rigward l-edukazzjoni u t-taħriġ vokazzjonali, intlaħaq ftehim għal riforma fi Frar 2014 u hija mistennija tidħol fis-seħħ f'nofs l-2015, bil-ħsieb li tittejjeb il-kwalità tal-edukazzjoni u t-taħriġ vokazzjonali permezz ta' varjetà wiesgħa ta' inizjattivi.
            
         
               (11)
            
            
               Li tingħata l-ħajja mill-ġdid lill-produttività tibqa' sfida għall-ekonomija Daniża. Il-valutazzjoni tal-Kummissjoni b'mod ġenerali hija konformi mas-sejbiet tal-Kummissjoni dwar il-Produttività. F'April 2014, il-Kummissjoni dwar il-Produttività ppubblikat 25 rakkomandazzjoni prinċipali u iktar minn 100 proposta konkreta f'oqsma bħall-kompetizzjoni, l-akkwist pubbliku, l-edukazzjoni, l-internalizzazzjoni, l-innovazzjoni, it-tassazzjoni u l-infrastuttura. Passi lejn l-indirizzar tal-isfida tat-tkabbir tal-produttività baxx għandhom jittieħdu permezz tal-implimentazzjoni tar-rakkomandazzjonijiet tal-Kummissjoni dwar il-Produttività.
            
         
               (12)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tad-Danimarka. Hija vvalutat il-Programm Nazzjonali ta’ Riforma u l-Programm ta’ Konverġenza. Hija ma kkunsidratx biss ir-rilevanza tagħhom għall-politika fiskali u soċjoekonomika sostenibbli fid-Danimarka iżda wkoll il-konformità tagħhom mar-regoli u l-gwida tal-UE, minħabba l-bżonn għat-tisħiħ tal-governanza ekonomika globali tal-Unjoni billi jiġi pprovdut kontribut fil-livell tal-UE fid-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew jidhru fir-rakkomandazzjonijiet minn (1) sa (3) hawn taħt.
            
         
               (13)
            
            
               Fid-dawl ta' din l-evalwazzjoni, il-Kunsill eżamina l-Programm ta' Konverġenza, u l-opinjoni tiegħu (5) hija riflessa b'mod partikolari fir-rakkomandazzjoni (1) ta' hawn taħt,
            
         B'DAN JIRRAKKOMANDA li d-Danimarka tieħu azzjoni fil-perijodu 2014–2015 sabiex:
   
               (1)
            
            
               Wara l-korrezzjoni tal-iżbilanċ eċċessiv, tkompli tfittex politika fiskali li tiffavorixxi t-tkabbir u żżomm pożizzjoni fiskali tajba, billi tiżgura li l-objettiv baġitarju tat-terminu medju jkompli jkun osservat matul il-perijodu kopert mill-Programm ta' Konverġenza.
            
         
               (2)
            
            
               Tieħu miżuri ulterjuri biex ittejjeb l-impjegabbiltà tan-nies fil-marġini tas-suq tax-xogħol. Ittejjeb ir-riżultati edukattivi, b'mod partikolari għal żgħażagħ b'passat ta' migrazzjoni, u l-effettività tat-taħriġ vokazzjonali. Tiffaċilita t-transizzjoni għas-suq tax-xogħol, inkluż permezz ta' użu iktar wiesa' ta' taħriġ u apprendistat ibbażat fuq ix-xogħol.
            
         
               (3)
            
            
               Iżżid l-isforzi biex tneħħi ostakoli għad-dħul u tnaqqas il-piż regolatorju bil-ħsieb li żżid il-kompetizzjoni fis-settur tas-servizzi domestiċi, b'mod partikolari fil-bejgħ bl-imnut u fil-kostruzzjoni, kif rakkomandat mill-Kummissjoni dwar il-Produttività.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2014 permezz tad-Deċiżjoni tal-Kunsill 2014/322/UE tas-6 ta' Mejju 2014 dwar il-linji gwida għall-politika tal-Istati Membri dwar l-impjiegi (ĠU L 165, 4.6.2014, p. 49).
   
      (4)  ĠU C 217, 30.7.2013, p. 18.
   
      (5)  Taħt l-Artikolu 9(2) tar-Regolament (KE) Nru 1466/97.